Traieu-li el màxim profit a LanguageTool en LibreOffice
[LanguageTool](https://languagetool.org/) és el programari de revisió de texts en què es basa el [corrector](https://www.softcatala.org/corrector/) de Softcatalà. Aquest servei s'ha demostrat extremadament útil per a moltíssims usuaris: cada dia es fan al voltant de 400.000 revisions. Fora de la pàgina web del corrector, LanguageTool també es pot utilitzar com a complement de [LibreOffice](/programes/corrector-gramatical-en-catala-languagetool-per-al-libreoffice-apache-openoffice/), [Firefox](/programes/corrector-gramatical-en-catala-languagetool-per-al-firefox/), [Chrome](/programes/corrector-gramatical-en-catala-languagetool-per-al-chrome/), [MS Word (Windows)](/programes/corrector-gramatical-en-catala-languagetool-per-al-microsoft-word/), [Google Documents](https://chrome.google.com/webstore/detail/languagetool/kjcoklfhicmkbfifghaecedbohbmofkm) o com a corrector del sistema en [Android](https://play.google.com/store/apps/details?id=org.softcatala.corrector). En aquest article parlarem de com podeu fer servir el corrector en LibreOffice i de com podeu treure-li el màxim profit. LibreOffice pot ser més adequat que la pàgina web per a revisar documents llargs i que tinguin molts elements de format (cursives, taules, etc.) que en el corrector de la web es perden. 

# Requisits previs

Cal tenir instal·lat [Java 8](https://www.java.com) o superior (però de moment eviteu la versió més nova, Java 15). [Ací](https://www.java.com/en/download/help/version_manual.xml) hi ha instruccions per a comprovar la versió de Java instal·lada. Atenció: les versions de LibreOffice i Java que instal·leu han de ser coherents, totes dues de 32 bits o totes dues de 64 bits. En el cas d'ordinadors Mac hi ha uns [requisits específics](https://languagetooler.freshdesk.com/en/support/solutions/articles/44002037684-mac-specfic-issues) (en anglès). 

# Instal·lació de LibreOffice

[Instal·leu LibreOffice](https://www.softcatala.org/programes/libreoffice/) en una versió recent (actualment la 7.0.4) per al vostre sistema operatiu i en la llengua d’interfície que vulgueu. Recordeu que per al Linux o el macOS, caldrà que instal·leu el [paquet d'interfície en català](https://www.softcatala.org/programes/paquet-catala-per-al-libreoffice/). Executeu el LibreOffice Writer i aneu al menú Eines > Opcions > LibreOffice > Avançat (LibreOffice > Preferències > LibreOffice > Avançat en macOS). Assegureu-vos que teniu activada l’opció «Utilitza un entorn d’execució de Java» i seleccioneu la versió de Java 8, que hem esmentat en els requisits previs. Aneu a Eines > Opcions > Configuració de la llengua > Llengües (LibreOffice > Preferències > Configuració de la llengua > Llengües en macOS). Seleccioneu «català» o «català (valencià)» en «Interfície d’usuari», «Configuració de llengua i regió» i (especialment) en «Llengües predeterminades per als documents». 

# Instal·lació de LanguageTool

Baixeu l'[última versió de LanguageTool](http://languagetool.org/download/LanguageTool-stable.oxt). Per a instal·lar-lo, feu doble clic en el fitxer baixat (LanguageTool-stable.oxt), o bé seleccioneu aquest fitxer des del LibreOffice des del menú Eines > Gestor d’extensions > Afegeix. A continuació, reinicieu el LibreOffice. Per a comprovar que el corrector funciona, escriviu «Aixo es una proba», i us han d’aparèixer tres paraules subratllades en blau. Si teniu problemes amb la instal·lació, podeu consultar aquesta [llista de problemes coneguts](https://languagetool.org/issues) (en anglès). 

# Configuració de LanguageTool

LanguageTool és un programa molt potent que té milers de regles que es poden activar o desactivar segons les preferències de l'usuari. Per a configurar-lo més fàcilment, us oferim el procediment següent. Crearem un fitxer de configuració en la pàgina web de Softcatalà. Tanqueu el LibreOffice, si el teniu obert. Aneu a la pàgina del [corrector](https://www.softcatala.org/corrector/) de Softcatalà. Trieu la vostra variant (general, valencià o balear) i llavors marqueu «Mostra més opcions». Trieu les opcions que preferiu i, quan hàgiu acabat, feu clic en «Baixa la configuració com a fitxer», que trobareu baix de tot de les opcions. El fitxer que descarregueu l'heu d'anomenar «Languagetool.cfg» i l'heu de desar en el vostre directori d'usuari sobreescrivint el fitxer si calgués. 

  * Exemple en Windows: C:\Users\nom-usuari\AppData\Roaming\languagetool.org\LanguageTool\LibreOffice\Languagetool.cfg
  * Exemple en Linux: ~/.config/LanguageTool/LibreOffice/Languagetool.cfg
  * Exemple en macOS: Sistema/Usuaris/nom-usuari/Biblioteca/ApplicationSupport/LanguageTool/LibreOffice/Languagetool.cfg

[![Configuració del corrector en Softcatalà](https://www.softcatala.org/uploads/2018/07/configuracio-corrector-softcatala-300x291.png)](https://www.softcatala.org/uploads/2018/07/configuracio-corrector-softcatala.png) Ara podeu obrir LibreOffice i començar a escriure o editar. Hauríeu d'obtenir les mateixes correccions que en la pàgina del corrector de Softcatalà, però subratllades només en color blau. [![](https://www.softcatala.org/uploads/2018/06/libreoffice-amb-lt.jpg)](https://www.softcatala.org/uploads/2018/06/libreoffice-amb-lt.jpg)

# LanguageTool i el corrector ortogràfic convencional (Hunspell)

Hi ha la possibilitat de desactivar el corrector ortogràfic convencional (Hunspell) i que LanguageTool es faci càrrec també de marcar les paraules que no existeixen en el diccionari. D'aquesta manera, els resultats són una mica més acurats i evitem alguns petits conflictes entre tots dos correctors. Si ho voleu fer, seguiu els passos següents: 

  * Desactivem el corrector ortogràfic convencional. Aneu a Eines > Opcions > Configuració de la llengua > Ajudes a l'escriptura. Desactiveu «Hunspell SpellChecker». En el quadre de baix de tot, activeu les opcions «Revisa l’ortografia/la gramàtica a mesura que es teclegi».
  * Activem la correcció ortogràfica en LanguageTool. Aneu a Eines > Gramàtica (LanguageTool) > Configuració... > Regles gramaticals > Errors ortogràfics, i activeu «Possible error ortogràfic».



# Selecció de llengua

Per a corregir un document, sempre cal que la llengua estigui ben definida. Si el programa no corregeix bé el document, assegureu-vos que la selecció de llengua és correcta en el menú Eines > Llengua > (Per a la selecció/Per al paràgraf/Per a tot el text). Per al català heu de triar «català» o «català (valencià)». 

# Actualitzacions

Cada trimestre es publica una nova versió de LanguageTool. Per a assegurar-vos que teniu l'última versió instal·lada aneu al menú Eines > Gestor d’extensions > Comprova si hi ha actualitzacions...
